Gestur í Vísindaporti vikunnar er Sæbjörg Freyja Gísladóttir , þjóðfræðingur . Í erindi sínu mun Sæbjörg velta hversdagsleikanum fyrir sér með útgangspunkti í eldhúsglugganum . Mörg okkar eyða umtalsverðum tíma fyrir framan eldhúsgluggann , ekki endilega til að njósna um nágranna eða horfa á umhverfið heldur kannski frekar af því að þar fer mikill hluti vinnu okkar fram , við matseld og frágang . Um 30 einstaklingar sýndu myndir af eldhúsgluggum og ýmsum munum sem stillt er upp í og við gluggakistuna . Fátt er hversdagslegra en eldhúsglugginn en þeir sem vinna fyrir framan hann gefa honum og hlutunum í kring oft dýpri merkingu en sjáanleg er fyrir utanaðkomandi . Slík er bæði fegurðin og galdurinn við hversdagsleikann . Sæbjörg Freyja Gísladóttir útskrifaðist sem þjóðfræðingur frá Háskóla Íslands árið 2016 . Lokaritgerð hennar var etnógrafía um Flateyri sem ber nafnið Hafið eða fjöllin , um Flateyri og fólkið þar . Ritgerðin mun koma út sem bók í nóvember 2019 . Árið 2014 fluttist Sæbjörg til Flateyrar ásamt börnum sínum og hefur síðan þá m.a. stundað rannsóknarstörf , stýrt leikskólanum á Flateyri ásamt því að vera blaðamaður og fyrrum ritstjóri vefmiðilsins Bæjarins Besta , bb.is . Vísindaportið fer fram í kaffistofu Háskólaseturs kl. 12:10 - 13 og eru allir velkomnir . Horft út um eldhúsglugga Sæbjargar Freyju Gísladóttur á Flateyri .